Document ID: 32013D0506

A BIZOTTSÁG VÉGREHAJTÁSI HATÁROZATA
(2013. október 1.)
kilenc tagállamnak (Belgium, Észtország, Írország, Görögország, Franciaország, Ciprus, Hollandia, Lengyelország és Portugália) a halászati adatok gyűjtésére, kezelésére és felhasználására vonatkozó nemzeti programjához a 2013. évben nyújtott uniós pénzügyi hozzájárulásról
(az értesítés a C(2013) 6255. számú dokumentummal történt)
(Csak a francia, észt, angol, görög, holland, lengyel és portugál nyelvű szöveg hiteles)
(2013/506/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról szóló, 2006. május 22-i 861/2006/EK tanácsi rendeletre (1) és különösen annak 24. cikke (1) bekezdésére,
mivel:
(1)
A 861/2006/EK rendelet megállapítja azokat a feltételeket, amelyekkel a tagállamok európai uniós hozzájárulást kaphatnak az adatgyűjtési és -kezelési nemzeti programjaik végrehajtása során felmerült kiadások fedezésére.
(2)
Ezeket a programokat a halászati ágazatban az adatok gyűjtésére, kezelésére és felhasználására szolgáló közösségi keretrendszer létrehozásáról, valamint a közös halászati politika tekintetében a tudományos tanácsadás támogatásáról szóló, 2008. február 25-i 199/2008/EK tanácsi rendelet (2) és a 665/2008/EK bizottsági rendelet (3) előírásaival összhangban kell összeállítani.
(3)
Bulgária, Dánia, Németország, Olaszország, Lettország, Litvánia, Málta, Románia, Szlovénia, Finnország és Svédország a 2013. év tekintetében nem módosította a 2011-2013-as időszakra szóló nemzeti programját. A 2013. évre vonatkozóan a Bizottság az említett nemzeti programokhoz való hozzájárulásról bizottsági végrehajtási határozat útján fog határozni, melynek elfogadása folyamatban van.
(4)
A 199/2008/EK rendelet 4. cikke (4) és (5) bekezdésének megfelelően Belgium, Észtország, Írország, Görögország, Franciaország, Ciprus, Hollandia, Lengyelország és Portugália benyújtotta a 2011-2013-as időszakra szóló, a halászati adatok gyűjtésére, kezelésére és felhasználására vonatkozó nemzeti programját. Ezeket a programokat a Bizottság 2011-ben a 199/2008/EK rendelet 6. cikkének (3) bekezdésével összhangban jóváhagyta.
(5)
Írország a 2013. év tekintetében módosításokat nyújtott be nemzeti programjához a 199/2008/EK rendelet 5. cikkének (2) bekezdése alapján. E módosításokat a Bizottság 2013-ban a 199/2008/EK rendelet 6. cikke (3) bekezdésével összhangban elfogadta.
(6)
Az említett tagállamok a halászati alapadatok gyűjtése és kezelése során felmerült tagállami kiadások tekintetében a 861/2006/EK tanácsi rendelet végrehajtására vonatkozó részletes szabályok megállapításáról szóló, 2008. november 3-i 1078/2008/EK bizottsági rendelet (4) 2. cikke (2) bekezdésének megfelelően benyújtották a 2013-ra vonatkozó éves költségvetési előrejelzéseiket. A Bizottság az 1078/2008/EK rendelet 4. cikkével összhangban, a jóváhagyott nemzeti programok figyelembevételével értékelte a tagállamok éves költségvetési előrejelzéseit.
(7)
Az 1078/2008/EK rendelet 5. cikke előírja, hogy a Bizottságnak jóvá kell hagynia az éves költségvetési előrejelzést, valamint, hogy a 861/2006/EK rendelet 24. cikkében meghatározott eljárásnak megfelelően és az éves költségvetési előrejelzésekre vonatkozó, az 1078/2008/EK rendelet 4. cikkében említett értékelés eredménye alapján határoznia kell az egyes nemzeti programokhoz nyújtandó éves uniós pénzügyi hozzájárulásról.
(8)
A 861/2006/EK rendelet 24. cikke (3) bekezdésének b) pontja értelmében a pénzügyi hozzájárulás mértékét bizottsági határozatban kell megállapítani. Ugyanezen rendelet 16. cikke előírja, hogy az alapadatok gyűjtését tekintve az uniós pénzügyi intézkedések mértéke nem haladhatja meg a halászati adatok gyűjtésére, kezelésére és felhasználására vonatkozó program végrehajtása során felmerülő tagállami kiadások 50 %-át.
(9)
Ez a határozat az Unió általános költségvetésére alkalmazandó pénzügyi szabályokról szóló, 2012. október 25-i 966/2012/EU, Euratom európai parlamenti és tanácsi rendelet (5) 84. cikkének (2) bekezdése szerinti finanszírozási határozatnak minősül.
(10)
Az e határozatban előírt intézkedések összhangban vannak a halászati és akvakultúra-ágazati bizottság véleményével,
ELFOGADTA EZT A HATÁROZATOT:
1. cikk
Az egyes tagállamok részére a halászati adatok gyűjtésére, kezelésére és felhasználására a 2013. évben nyújtandó uniós pénzügyi hozzájárulás maximális összegét és mértékét a melléklet állapítja meg.
2. cikk
E határozat címzettje a Belga Királyság, az Észt Köztársaság, Írország, a Görög Köztársaság, a Francia Köztársaság, a Ciprusi Köztársaság, a Holland Királyság, a Lengyel Köztársaság és a Portugál Köztársaság.
Kelt Brüsszelben, 2013. október 1-jén.

Labels: 2
6
12
18
15